Касцістыя рыбы

Касцістыя рыбы (Teleostei) — надатрад прамянёвапёрых рыб.

Каля 40 атрадаў, 420 сямействаў, каля 20 тыс. сучасных відаў. Жывуць амаль ва ўсіх марскіх і прэсных вадаёмах. Вядомы з сярэдняга трыясу (каля 215 млн гадоў таму), з верхняга мелу (каля 80 млн гадоў таму) дамінуюць сярод рыб (больш за 90 % усіх відаў).

 Апісанне 
Даўжыня ад 7 мм (некаторыя бычкі) да 5 м (меч-рыба, тунцы, самы). Шкілет касцявы, пазванкі амфіцэльныя (дваякаўвагнутыя), луска касцявая — цыклоідная (гладкая) або ктэноідная (з шыпікамі), у некаторых яе няма. Брушныя плаўнікі абдамінальныя (на бруху), таракальныя (на грудзях) або югулярныя (на горле). Хваставы плаўнік звычайна гомацэркальны (раўналопасцевы). У плаўніках калючкі (у вышэйшых касцістых рыб). Плавальны пузыр (бывае недаразвіты) закрыты або праз канал можа быць звязаны са страваводам. Ёсць цыбуліна аорты, артэрыяльны конус захоўваецца толькі ў найбольш старажытных форм.

Раздзельнаполыя, некаторыя гермафрадыты (напрыклад, марскія акуні). Апладненне звычайна вонкавае. Некаторыя касцістыя рыбы жывародныя (напрыклад, галамянка, гамбузія). Расліннаедныя і драпежнікі, ёсць паразіты (напрыклад, некаторыя вугры, сомікі).

Да касцістых належаць амаль усе асноўныя прамысловыя рыбы.

 Гл. таксама 

 Весланосыя
 Кефалевыя
 Салеевыя
 Лятучыя рыбы
 Кузаўковыя
 Зялёнавокія
 Balistidae

 Зноскі 

Катэгорыя:Касцявыя рыбы